孝宗皇帝杜甫萬丈潭詩御書贊
作者：岳珂
朝代：宋

paragraphs: 於戲中興，駐蹕東南。
江沱之安，匪帝所堪。
飆起霆驅，沛澤以甘。
慰于望霓，意則可探。
念昔臣甫，賦萬丈潭。
謂彼應龍，潛雺隠嵐。
豈嵌竇是即，豈泉石是耽。
救民一心，大造實參。
方陽初驕，民憂未惔。
彼界此疆，飲瓢粟甔。
遵養必時，畢毓畢涵。
亦既太甚，炎威孔燂。
播奏之艱，□□孰餤。
必其來蘇，以溉以覃。
帝惟明習，詎不我諳。
升自天衢，時乘其驂。
視此沸鑪，而忍弗戡。
維寧親是先，匪樂之酣。
維復讎是懷，匪垢之含。
鬰鬰久居，若古有談。
毋功之幸成，而德之或慚。
臣謂此心，與天地三。
龍變難諶，龍髯已毿。
心畫之昭，賁于寶函。